Le Mespris de la vie et consolation contre la mort/« Meint penible tourment nous espreuve et nous tente »
# Le Mespris de la vie et consolation contre la mort/« Meint penible tourment nous espreuve et nous tente »

Meint penible tourment nous espreuve et nous tente Toutefois le plus grief est celuy de la mort, Dont l'estrif violent est si promt & si fort Que jusqu'au dernier point il nous presse & tourmente

Et comme fera donc la foible main tremblante Du gendarme nouveau aus armes mal accort, Qui jamais ne soustint le magnanime effort Dont un brave guerrier l'ennemis violente ?

Par ainsi devons nous munir & preparer Nos cuers à tel conflit, esquiver & parer A ses cous hasardeus, puis nous aurons la gloire

D'avoir un fort vaincueur bravement soustenu, Car combatre en camp clos un ennemis conneu, Est un espoir certain de certaine victoire.

